sjokoladekoek | huiskok
Tag Archives: sjokoladekoek
Donkersjokolade- en piesang volgraankoek broodjie
Piesangbrood trou met sjokoladekoek, volgeur, volgraan.
'n Piesangbrood het gedroom om gereïnkarneer te word as 'n sjokoladekoek- en dit gebeur toe so. Geniet hierdie sjokolade-piesang koekbroodjie met sterk gebroude koffie. Dis donker en diepbehaaglik, nie te soet nie en met 'n besondere tekstuur van die volgraanmeel.
Van alledaags na weelderig met volgraan en donkersjokolade
Ek bak deesdae graag * Gideon Milling se meel, steengemaal, bio-dinamies en 100% Suid-Afrikaans. Die volgraanmeel is net in 'n klas van sy eie.
190 ml koekmeel, verkieslik Gideon Milling
125 ml volgraanmeel, verkieslik Gideon Milling
90 ml kakaopoeier
7 ml koeksoda
4 ml bakpoeier
5 groot baie ryp piesangs, verdeel
280 ml ligbruin suiker
80 ml botter, kamertemperatuur
90 ml suurroom
5 ml vanielje-ekstrak
110 g donkersjokolade, gekap
15 ml bruinsuiker
Voorverhit oond na 180°C. Spuit 'n 24 cm x 11 cm broodpannetjie uit met kleefvrye kossproei. Voer die bodem uit met bakpapier met 'n ruim oorhang aan die lang kante.
Klits koekmeel, volgraanmeel, kakaopoeier, koeksoda, bakpoeier en sout in 'n medium bak.
Maak 4 piesangs fyn met vurk of aartappeldrukker.
In 'n groot mengbak klits die bruinsuiker en botter saam op matig-hoë spoed tot lig en donsig, sowat 4-5 minute. Klits die eiers een vir een by tot goed gemeng, terwyl jy dan en wan die kante skraap. Verminder die spoed en klits die suurroom, vanielje-ekstrak en piesangmoes by. Moenie skrik as die mengsel op hierdie stadium geskif lyk nie.
Verminder die spoed en meng die droë bestanddele geleidelik by tot net deurgemeng. As jy te veel meng sal die koek taai wees. Vou die sjokoladebrokkies in.
Skep die beslag in die voorbereide pan en maak bo-op gelyk. Sny die piesang in die lengte in 3 ewe dik snye. Plaas die piesangskywe bo-op met snykante na bo. Sprinkel die demararasuiker op die beslag, probeer die piesangs vermy.
Bak koekbroodjie sowat 65-75 minute tot 'n toetspen wat jy in die middel druk, skoon uitkom; daar mag dalk gesmelte sjokolade vaskleef. Plaas die pan op 'n draadrak en laat heeltemal afkoel voordat jy die piesangbrood aan die papieroorhang uitlig.
Foto's en stilering: Ian en Errieda Du Toit
Errieda Du Toit is dié skrywer van 10 kookboeke, en dié nuutste is SAAM wat ook in Engels uitgegee is SHARE en 'n World Gourmand Cookboek Award gewen het.
Tags: gebak, Gideon Milling, kakao, koekbroodjie, piesang, piesangbrood, sjokolade, sjokoladekoek, teebrood
Categories baking, brood, gebak, Heilsaam heerlik, koek, kuierkos, nagereg
Pete se platgedrukte sjokoladekoek sonder meel
Ek kan presies die dag onthou wat ek die eerste keer hierdie sensasionele meellose sjokoladekoek geproe het – ja! 'n sjokoladekoek sonder 'n greintjie meel. En alhoewel die koek pragtig rys, word hy dan met mening platgedruk!
Ek bak Pete se platgedrukte sjokoladekoek
Dit was sjef Pete Goffe-Wood wat my daaraan bekendgestel het. Die jaar was 2001. Die geleentheid was 'n Slow Food ete in die pragtige ou herehuis op Uitkyk. Op die spyskaart het dit gestaan: Pressed Belgium bitter chocolate cake. Toe het Pete dit bedien met moutsjokolade en vars aarbeie.
Elke gereg van daardie ete is nog vars in my geheue: die voorgereg 'n gerookte vistee met forel, salm, mossels, saffraan en vinkel. Die hoofgereg was 'n warm eendslaai met jong aartappeltjies. Maar dis die plat skyf sjokoladekoek as nagereg wat nou nog neonligte in my brein laat flikker.
Pete en Elize kom kuier, en ek bak sy sjokoladekoek uit 'A Life Digested'. Ian lyk, soos altyd, die mengbak uit.
Daarom was ek uit my vel uit toe ek sien dat hierdie meellose sjokoladekoek opgeneem is in Pete se boek 'A Life Digested'. Ek stem saam met hom dat dit die mees perfekte sjokolade nagereg is – en werklik sonder gelyke.
Al is dit eenvoudig om te maak, is daar niks eenvoudig aan wat dit oplewer nie. Dit is klam, chewy, fudgerig, hemels dig en ryk. Dis die gelyke van 'n diep donker gladde stuk fluweel. Jy wil ook nie meer as een stuk eet nie – dit is klaar oordadig en dekadent genoeg.
PETE SE PLATGEDRUKTE SJOKOLADEKOEK
400 g donker sjokolade
10 eiers, geskei
4 E kakao
1 houertjie crème fraiche
Aarbeie, frambose of bloubessies
Smelt die sjokolade en die botter saam oor 'n dubbelkoker.
Meng die eiergele, suiker en kakao saam in 'n bak.
Voeg die gesmelte sjokolade by die eiergeelmengsel.
Klits die eierwitte tot styf en vou dit in by die sjokoladebeslag.
Bak dit in 'n gesmeerde losboompan teen 160°C vir sowat 45 minute.
Haal uit die oond en laat vir 10 minute afkoel in die pan.
Nou maak jy die klamp van die pan los en plaas drie borde (omtrent dieselfde grootte as die koekpan) – oorgetrek met kleefplastiek – bo-op die koek vir 20 minute.
Haal die borde af van die koek, en verwyder die pan. Laat die koek heeltemal afkoel en bedien dan met groot skeppe crème fraiche en vars bessies. In die onwaarskynlike geval dat hierdie wonderlike koek nie op een slag verslind word nie, kan die orige in die yskas gehou word.
*Pete beveel aan dat hierdie nagereg uit die boonste rakke geniet moet word met 'n brandewyn uit die boonste rakke, soos Ladismith Klein Karoo 8 Jaar Potketelbrandewyn.
A Life Digested, deur Pete Goffe-Wood word uitgegee in hardeband deur Quivertree.
Tags: bak, bessies, koek, Masterchef, meellose sjokoladekoek, nagereg, Pete Goffe-Wood, platgedrukte koek, sjokoladekoek
Ek bak vandag 'n koek vir almal wat dink hulle kan nie koek bak nie. Al wat moeilik aan hierdie koek is, is om jou selfbeheersing te behou en nie 'n tweede en derde sny ook te eet nie. Ek bak vandag 'n koek vir almal wat wel KAN koek bak en iets anders en besonders soek. Hierdie koek bak ek veral vandag vir die sjokolade-verslaafdes wat nuwe maniere soek om hulle sjokolade fix te kry.
Donker+ diep behaaglik. (foto Errieda)
Waarvan ek praat is 'n sjokolade bierbroodjie. Diep en donker en dekadent. Alles hieraan is donker – die bier wat jy gebruik en die sjokoladeblokkies wat jy daarin breek. Jy kan dit warm eet as nagereg met 'n lekker ganache sjokoladesous of jou geduld beproef en dit laat afkoel. Dan eet jy dit met styfgeklopte room. Suurroom of crème fraiche ook lekker.
Die resep is van die fynbak-sjef Will Torrents (Frans-grootgeword en nou in Brittanje).
Sjokolade-bierbroodjie met crème fraiche
Maak 8 snywe
125 g botter, in stukke gesny
125 ml donker bier (milk stout)
125 g bruismeel
2,5 ml koeksoda
40 g kakaopoeier
125 g strooisuiker
75 ml melk
50 g donker sjokolade, in stukke gebreek
Voorverhit die oond tot 180°C met die oondrak in die middel. Voer 'n klein broodpannetjie met bakpapier uit. In 'n kastrolletjie, verhit die bier en botter saam oor lae hitte tot die botter gesmelt is.
In 'n mengbak, sif die meel, kakaopoeier en koeksoda saam. Voeg die suiker, melk, eier, vanielje en gesmelte bottermengsel by en meng deur met 'n houtlepel. Roer sjokoladestukkies deur.
Skep uit in die voorbereide broodpannetjie en bak 50 minute tot 'n toetspen skoon uitkom. 'n Kraaklyn op die kors is heeltemal normaal. Laat effe afkoel en keer uit op afkoelrak.
Vir opdiening: Eet dit warm as nagereg met sjokoladesous of laat afkoel en eet met styfgeklopte room, suurroom of crème fraiche.
Die liefste klein kuiergas hou sommer twee bordjies reg vir sjokoladekoek (foto Roxy Laker)
Volg Errieda du Toit se kosrubrieke in Die Burger en Beeld, luister na Huiskok Glanskok op RSG, Vrydae 9.15 vm. of volg Errieda op Twitter @huiskok.
Net na hierdie 'post' verskyn het het ek die pittige briefie van 'Marius' ontvang: "Hallo Errieda, Daai sjokolade bierbroodjie van jou het nou 'n nuwe (onbedoelde) jassie aangetrek, en in die proses sommer sy DNA nog verder verryk. Ek het dit in skywe gesny nadat dit afgekoel het, en toe in 'n lugdigde houer in die yskas vir so 10 dae heeltemal vergeet voordat dit my bygeval het dat ek nog 'n versteekte soedingetjie aan boord het.
Maar nóu smaak en lyk hy verruklik anders. Die tekstuur is dig en klam, amper soos fudge, en die smaak ryk soos in die tradisie van goed verouderde kaas.
Nou wonder ek, sal 'n mens dit kon oorweeg om so 'n kersie of iets vir kleur en kontra-tekstuur by te voeg, en sommer ook so 'n klein beleggingkie brandewyn oor te sprinkel voordat jy dit styf verpak in die lugdigde verouderingshouer in die yskas vergeet? Of sal die bierbroodtjie aan hierdie oordadigheid verstik, sy gesig onherroeplik geboutoks en liewer verkies om sy natuurlike warm pad te loop?"
Tags: bierbroodjie, kakao, koek, nagereg, poeding, sjokolade, sjokoladebierbroodjie, sjokoladekoek, suiker
'Stout vir oulaas' donker sjokoladekoek met wit sjokoladesous
Wil jy goeie geluk in 2012 verseker? Eet dan 12 druiwekorrels op Nuwejaarsdag soos die Spanjaarde of sluit aan by die Grieke vir 'n sny suurlemoen-gegeurde Nuwejaarswens-koek met die hoop om die gelukkige muntstuk in jou wiggie te kry (amper soos die tiekiepoeding wat weer deel is van ons Kers-kostradisie. ) Die Italianers eet lensies omdat dit soos muntstukke lyk wat jou beursie moet laat bult in die jaar wat wag.
Ek steur my egter nie aan bygelowe, maar bak wel op die Ou Jaar 'n goeie voornemens sjokoladekoek … 'n klam, donker sjokoladekoek word nog so louwarm uit die oond voorgesit met 'n warm wit sjokolade-sous – vir oulaas stout eet voor die uitvars.
Sorg dat daar niks oorbly die volgende dag nie, anders skop jy en jou goeie Nuwejaars-voornemens op die verkeerde voet af met die verleiding wat jou nader wink. Vir my laaste soet 'fling' maak ek hierdie resep uit die delicious-kookboek 5 Nights a Week.
Smelt 150 g donkersjokoladestukke in 'n kastrol oor liggies kokende water en laat dan effe afkoel.
Klits 150 g ongesoute botter en 100 g strooisuiker tot lig en klits dan 5 eiergele een vir een goed by. Roer die gesmelte sjokolade, 1 t vanielje ekstrak en 140 g fyn amandels by. In 'n aparte bak klits die 5 eierwitte tot dit stywe punte maak en vou die geklitse eierwit baie versigtig by die koekmengsel – die raad is om eers 'n klein skeppie eierwit by die koekmengsel in te roer en dan die res – dit maak die invou makliker.
Skep die beslag in 'n gesmeerde losboompan (22 cm pan). Bak vir 10 minute teen 200 °C – na 10 minute draai die hitte af na 170° C en bak 'n verdere 10 minute of langer indien jy verkies. Die middel van die koek sal nog effe wobbly voel. Laat die koek in die pannetjie afkoel vir 10 minute voor jy dit uitkeer.
Maak die wit sjokoladesous deur 125 ml room te verhit en dit dan te gooi oor 100 g opgebreekte witsjokolade-stukke. Roer dit deur tot die sjokolade gesmelt het. Roer 'n paar druppels vanielje-ekstrak by. Bedien dit saam met wiggies van die warm sjokoladekoek en vars frambose of aarbeie.
Sorg dat daar niks oorbly op Nuwejaar nie, anders skop jy en jou goeie voornemens op die verkeerde voet af met die verleiding wat jou nader wink.